**Referat de aprobare**

Dispoziţiile art. 201 alin. (2) din Legea nr. 95/2006 privind reforma în domeniul sănătăţii, cu modificările şi completările ulterioare, prevăd că pentru ministerele şi instituţiile cu reţea sanitară proprie, normele metodologice de elaborare a bugetului de venituri şi cheltuieli se aprobă prin ordin sau decizie de conducătorul acestora, după caz, cu avizul Ministerului Sănătăţii.

În scopul respectării prevederilor menţionate mai sus, la nivelul Administrației Naționale a Penitenciarelor a fost constituită o comisie formată din reprezentanți din cadrul structurilor Administraţiei Naţionale a Penitenciarelor și penitenciarelor-spitalelor care au elaborat prezentul proiectul de act normativ, care are ca obiect stabilirea procedurilor, a persoanelor implicate şi a documentelor privind execuţia cheltuielilor care se efectuează din fonduri publice.

Proiectul este structurat pe capitole și secțiuni, urmărind modalitatea de elaborare, fundamentare și execuție a bugetului de venituri și cheltuieli și negocierea contractului de furnizare de servicii medicale în relaţia cu casa de asigurări de sănătate.

Penitenciarele - spital sunt unități sanitare cu paturi, aflate în subordinea Administraţiei Naţionale a Penitenciarelor, ca unități cu personalitate juridică, care furnizează servicii medicale,finanţate integral din venituri proprii prin sistemul asigurărilor sociale de sănătate şi alte venituri proprii, acestea putând primi, în condiţiile legii, şi sume de la bugetul de stat, ceea ce presupune următoarele:

a) organizarea activităţii spitalului pe baza bugetului de venituri şi cheltuieli, pe total unitate, precum şi pe fiecare secţie sau compartiment, astfel încât cheltuielile necesare pentru realizarea serviciilor medicale să fie acoperite din veniturile realizate;

b) evaluarea corectă a veniturilor, fundamentarea cheltuielilor pe baza propunerilor secţiilor şi compartimentelor din structura spitalului, în raport cu obiectivele programate, şi elaborarea bugetului de venituri şi cheltuieli potrivit Clasificaţiei indicatorilor privind finanţele publice, aprobată prin Ordinul ministrului finanţelor publice nr. 1.954/2005;

c) aprobarea bugetului propriu de venituri şi cheltuieli, la propunerea managerului spitalului, de către ordonatorul de credite ierarhic superior;

d) repartizarea bugetului de venituri şi cheltuieli aprobat pe secţiile şi compartimentele din structura spitalului;

e) modificarea bugetului de venituri şi cheltuieli de către structurile care l-au aprobat;

f) executarea bugetului de venituri şi cheltuieli printr-o bună gestiune economico-financiară, realizarea serviciilor medicale contractate, precum şi a celorlalte prestaţii şi activităţi ale spitalului, în condiţii de echilibru financiar între venituri şi cheltuieli.

Bugetul de venituri și cheltuieli al penitenciarului - spital se elaborează în condiții de echilibru financiar între venituri și cheltuieli, în conformitate cu prevederile Legii nr. 500/2002 privind finanţele publice, cu modificările și completările ulterioare și se aprobă de ordonatorul ierarhic superior, fiind alcătuit din următoarele anexe:

1. Bugetul de venituri și cheltuieli al penitenciarului spital;
2. Bugetul de venituri şi cheltuieli pe tipuri de contracte de prestări servicii medicale/programe naționale de sănătate;
3. Situaţia privind numărul de posturi şi structura acestora, conform statului de organizare aprobat;

c) Fundamentarea cheltuielilor de personal;

d) Bugetul fondului de dezvoltare al penitenciarului – spital.

La elaborarea bugetului de venituri și cheltuieli se are în vedere:

* resursele posibile, estimarea veniturilor;
* cheltuielile necesare, cu stabilirea priorităților;
* realizarea echilibrului financiar intre venituri si cheltuieli.

Organizarea activității pe baza Bugetului de venituri și cheltuieli (B.V.C.) propriu, presupune:

* evaluarea corecta a veniturilor;
* fundamentarea cheltuielilor;
* aprobarea B.V.C. -ului de către de ordonatorul ierarhic superior;

- execuția B.V.C. -ului se derulează prin conturile deschise la unităţile teritoriale ale Trezoreriei Statului pe seama unităţii.

Fundamentarea veniturilor se face pe fiecare sursă de venit, pe indicatori care să conducă la stabilirea corectă a nivelului acestor, având în vedere:

a) valoarea contractelor de furnizare de servicii medicale încheiate de penitenciarele-spital cu CASAOPSNAJ;

b) valoarea programelor naţionale de sănătate contractate cu CASAOPSNAJ și cu direcțiile de sănătate publică;

c) venituri din dobânzi;

d) venituri din concesiuni și închirieri;

e) venituri din valorificarea unor bunuri ale instituțiilor publice;

f) venituri din donații si sponsorizări;

g) alte venituri din prestări servicii și alte activități;

h) sumele acordate de la bugetul de stat pentru activități specifice, prevăzute de lege.

Penitenciarele – spital pot primi cu titlu gratuit medicamente, prin programele naționale de sănătate sau, după caz, alte bunuri materiale.

Fundamentarea cheltuielilor se efectuează de consiliul de conducere al penitenciarului-spital, împreună cu şefii de secţii şi compartimente, urmărindu-se în principal, utilizarea eficientă a resurselor materiale şi băneşti pentru cheltuieli oportune şi strict necesare, având în vedere:

- utilizarea resurselor materiale și bănești pentru cheltuieli oportune si strict necesare;

- evaluarea cheltuielilor de personal;

- aprovizionarea cu materiale, medicamente, materiale sanitare si reactivi.

Evidența cheltuielilor se ține pe:

- cheltuieli de personal;

- bunuri si servicii;

- cheltuieli de capital.

Faţă de cele prezentate mai sus, a fost elaborat proiectul de ordin privind aprobarea Normelor metodologice pentru elaborarea bugetului de venituri şi cheltuieli al penitenciarelor – spital aflate în subordinea Administraţiei Naţionale a Penitenciarelor pe care, dacă sunteţi de acord, vă rugăm să îl semnați.